**Ομιλία Προέδρου ΔΗΣΥ κ. Αννίτας Δημητρίου στην Επαρχιακή Συγκέντρωση Λευκωσίας για παρουσίαση υποψηφίων**

Φίλες και φίλοι,

Ξεκινάμε και βάζουμε μπρος τις «μηχανές»!

Απ’ την πρωτεύουσα μας!

Γιατί η Λευκωσία είναι ο πυρήνας μας! Είναι η γέφυρα μας στο μέλλον!

Γιατί με συνέργειες ανοίγουμε ορίζοντες και δημιουργούμε προοπτικές.

Γιατί σ’ ένα τοπίο που όλα αλλάζουν για μας υπάρχει μια αδιάβλητη σταθερά!

Ξέρουμε ακριβώς ποιοι είμαστε και ξέρουμε τι θέλουμε!

Μεταρρύθμιση! Ενότητα! Πρωταγωνιστικό Ρόλο! Το καλό του τόπου μας το καλό της Κύπρου μας!

Αυτός είναι ο Δημοκρατικός Συναγερμός.

Κι είναι πολύ μεγάλο το διακύβευμα που έχουμε μπροστά μας!

Η εποχή μας, μάς καλεί! Και είμαστε έτοιμοι! Είμαστε έτοιμες!

Απέναντι στην πρωτόγνωρη πρόκληση των διπλών εκλογών σε μια εποχή πρωτόγνωρων μεταβολών… Όπου το γνωστό μετασχηματίζεται σε άγνωστο μ’ ένα τρόπο που δεν έχουμε ξαναδεί… Να προχωρήσουμε μπροστά.

Ας αναλογιστούμε λοιπόν φίλες και φίλοι το πεδίο της μάχης που έχουμε να δώσουμε. Οι διπλές εκλογές δεν είναι για μας απλώς ένας αγώνας για εξουσία. Είναι η καθοριστική στιγμή που θα μας δώσει τη δύναμη για ν’ αναδείξουμε το όραμα μας, τις αρχές και τις αξίες μας, από τι είμαστε φτιαγμένοι.

Θα μας δώσει τη δύναμη να συνεχίσουμε να υπερασπιζόμαστε τα συμφέροντα των δημοτών, των συμπολιτών μας.

Να ασκούμε συστηματικό και αποτελεσματικό έλεγχο στο κυβερνητικό έργο, επικροτώντας τα σωστά και επικρίνοντας τα λάθη.

Γιατί κανείς δεν γνωρίζει καλύτερα από εμάς τις ανησυχίες, τις αγωνίες, τις ανάγκες των συμπολιτών μας και κανείς δεν μπορεί να αρθρώσει καλύτερα από εμάς πειστικές προτάσεις, να δώσει λύσεις και διεξόδους σε αδιέξοδα.

Και έχουμε φίλες και φίλοι και πλάνο έχουμε και στρατηγική! Δεν μένουμε αδρανείς μπροστά στις προκλήσεις! Σηκώνουμε μανίκια και αναλαμβάνουμε δράση. Μάθαμε στα δύσκολα, τα δύσκολα είναι για μας!

Και ήδη έχουμε πετύχει πολλά και σχεδιάζουμε ακόμη περισσότερα!

Με ορθολογισμό και χωρίς ανέφικτες λαϊκίστικες εξάρσεις, κατά την προσφιλή τακτική του ΑΚΕΛ, οι οποίες θέτουν σε κίνδυνο τα δημοσιονομικά του κράτους. Και αυτή είναι η ειδοποιός διαφορά του Δημοκρατικού Συναγερμού.

Ασκώντας πιέσεις στην κυβερνητική πολιτική, πάντοτε μέσα από μία μετρημένη και κοστολογημένη προσέγγιση:

* Πετύχαμε να δοθεί ξανά παράταση στην επιδότηση των καυσίμων και του ηλεκτρικού ρεύματος λόγω των δυσχερών συνθηκών.
* Πετύχαμε την κατάθεση σχεδίου για στήριξη των συνοδών ασθενών στο εξωτερικό.
* Πετύχαμε την ενσωμάτωση στον προϋπολογισμό κονδυλίου €1εκ για την έναρξη λειτουργίας του Ινστιτούτου Καρκίνου.
* Την κατάργηση του ετήσιου τέλους εταιριών ύψους 350 ευρώ.
* Τη μείωση της φορολογίας στους τόκους εισπρακτέους από 30% σε 17%.
* Την επέκταση της άδειας μητρότητας σε 22 εβδομάδες. Και θα το παλέψουμε μέχρι να φτάσουμε τις 26, όπως ήταν η πρόταση μας.
* Χθες καταθέσαμε στην ολομέλεια και στοχευμένη πρόταση νόμου για το οικογενειακό αφορολόγητο εισόδημα έτσι ώστε να στηρίξουμε τις οικογένειες με μεσαία εισοδήματα, οι οποίες πληρώνουν δυσανάλογα υψηλό φόρο».

Και αυτά τ’ αναφέρω μόνο ενδεικτικά! Και έτσι θα συνεχίσουμε!

Γι’ αυτό επαναλαμβάνω, για εμάς το διακύβευμα δεν είναι απλά άλλη μία εκλογική αναμέτρηση. Είναι η επιβεβαίωση της δυναμικής μας παρέμβασης.

Είναι η ώρα να δείξουμε ποιοι πραγματικά είμαστε.

Είμαστε ο Δημοκρατικός Συναγερμός, το καταφύγιο του κόσμου. Η πολιτική δύναμη των μεταρρυθμίσεων! Η μεγαλύτερη Παράταξη του τόπου, με τον κατεξοχήν ευρωπαϊκό προσανατολισμό. Η Παράταξη που βγήκε μπροστά, πάλεψε και έβαλε πλάτες για ν’ ανήκει η Κύπρος στην Ευρωπαϊκή Ένωση. Η Παράταξη που λοιδορήθηκε, όσο καμιά άλλη, γι’ αυτό το μεγαλεπήβολο όραμα, αλλά δεν έκανε ούτε στιγμή πίσω, με μπροστάρη τον ιδρυτή μας, τον μεγάλο οραματιστή Γλαύκο Κληρίδη!

Γι’ αυτό δεν έχουμε άλλη επιλογή στις 9 Ιουνίου πρέπει ν’ απαντήσουμε με νίκη! Το οφείλουμε πρώτα και πάνω από όλα σε εσάς, σε αυτό τον υπέροχο περήφανο κόσμο που στέκεται πάντα δίπλα μας. Αλλά και στη σπουδαία παρακαταθήκη που κληρονομήσαμε.

Φίλες και φίλοι πρέπει όμως να κατανοήσουμε βαθύτερα το διακύβευμα αυτών των εκλογών. Έκανα λόγο προηγουμένως για πεδίο μάχης, όχι τυχαία ασφαλώς, γιατί ακριβώς περί αυτού πρόκειται.

Αυτή τη στιγμή ο Δημοκρατικός Συναγερμός, η Παράταξη μας, δέχεται έναν ανελέητο πόλεμο, ένα πόλεμο άνευ προηγουμένου. Τα πυρά είναι συντονισμένα και έρχονται από όλες τις πλευρές, για να πλήξουν το «σπίτι μας». Να διαλύσουν όλα όσα με κόπο και μόχθο καταφέραμε. Όλα όσα με τόσες θυσίες θεμελιώσαμε και κτίσαμε μαζί, εδώ και τόσα χρόνια, μαζί με τον κόσμο μας. Μαζί με τα στελέχη μας!

Ένας πόλεμος με δόλιους τρόπους και με απώτερο στόχο να χάσουμε την πρωτιά! Να αποδυναμωθούμε! Μέσα από ένα στημένο ρεύμα αλίευσης ψήφων από την ακροδεξιά, προς την αριστερά. Και είναι κρίμα πραγματικά που κάποιοι από εμάς καταδέχονται να γίνονται όχημα στις πολιτικάντικες πρακτικές του ΕΛΑΜ ή να πέφτουν στην παγίδα της εκμετάλλευσης, η οποία ουσιαστικά ευνοεί και εξυπηρετεί μόνο το ΑΚΕΛ.

Γι’ αυτό απέναντι στους σχεδιασμούς της υπονόμευσης, απέναντι σε όσους θέλουν να μικρύνουν τον Δημοκρατικό Συναγερμό για να νιώσουν αυτοί πιο μεγάλοι, πρέπει ν’ αντιτάξουμε με σθένος τις αρχές και τις αξίες μας και πρέπει να υπερασπιστούμε την «οικογένεια» μας. Ο Δημοκρατικός Συναγερμός είναι ΈΝΑΣ, αυτός που εσείς οι παλαιότεροι ιδρύσατε και εμείς οι νεότεροι κουβαλάμε το βάρος της ιστορίας του. Δεν έχει ούτε ρέπλικες, ούτε παρακλάδια. Και κανείς γνήσιος Συναγερμικός δεν πρέπει να επιτρέψει στον εαυτό του, ούτε δευτερόλεπτο αμφιταλάντευσης.

Σε αυτή τη μάχη η ψήφος μας είναι το δυνατότερο όπλο μας!

Για πολλά έχουμε να παραπονεθούμε, για πολλά έχουμε να διαμαρτυρηθούμε, δεν μπορούμε όμως να το κάνουμε αυτό θυσιάζοντας το μέλλον μας, τον τόπο μας, τις πόλεις μας, τις αρχές μας και εκχωρώντας δύναμη σε όσους δοκιμάστηκαν και απέτυχαν οικτρά.

Ας αναλογιστούμε τις επιπτώσεις! Διακυβεύεται το αύριο των πόλεων μας, υπονομεύεται το αύριο των παιδιών μας, της Κύπρου μας!

Σας καλώ να αποτρέψουμε τέτοιες συμπεριφορές! Να το παλέψουμε μαζι με όλες μας τις δυνάμεις, να αντικρούσουμε τις πολλαπλές επιθέσεις που δέχεται η Παράταξη μας.

Υπάρχει στ’ αλήθεια αμφιβολία ή δίλημμα;

Το μοναδικό δίλημμα, φίλες και φίλοι είναι ένα: πάμε μπροστά ή πίσω;

Να απαντήσουμε λοιπόν ότι θα προχωρήσουμε, θα προχωρήσουμε ναι με όραμα και αποφασιστικότητα, να εξελίσσουμε τις πόλεις μας στη νέα εποχή, ν’ αναβαθμίζουμε τις υποδομές μας, να βελτιώνουμε τις υπηρεσίες και την εξυπηρέτησή μας, να προστατεύουμε όσους το έχουν ανάγκη, να αναπτύσσουμε την τοπική οικονομία, να αναδεικνύουμε την ταυτότητα και τον πολιτισμό μας. Λογάριασαν λάθος κάποιοι αν πιστεύουν ότι θα επιτρέψουμε να γυρίσουμε πίσω, στην εποχή της χρεοκοπίας, της αναξιοπιστίας, των οριζόντιων ακοστολόγητων πολιτικών, της στασιμότητας και των κοινωνικών παντοπωλείων. Απλά δεν θα το επιτρέψουμε.

Δεν μας παίρνει παρά να προχωρήσουμε μόνο Μπροστά! Με Ικανότητα και Αποτελεσματικότητα!

Νίκη και μόνο νίκη! Και αυτή θα είναι η μοναδική απάντηση σε όσους δεν μας θέλουν πρώτη δύναμη και θεωρούν ότι μπορούν να λαβώσουν και να διασπάσουν τον Δημοκρατικό Συναγερμό.

Θέλουμε να μπορούμε να διεκδικούμε! Για τον κόσμο! Για τους δημότες! Για μια δυνατή Κύπρο στην Ευρώπη!

Να έχουμε λόγο και ρόλο εντός και εκτός!

Να έχουμε ισχυρή φωνή, στο ευρωπαϊκό γίγνεσθαι, μέσα από τις διασυνδέσεις και τη δυναμική που μας προσφέρει η μεγάλη ευρωπαϊκή μας οικογένεια, το Ευρωπαϊκό Λαϊκό Κόμμα. ΤΟ ΧΡΕΙΑΖΟΜΑΣΤΕ ΟΣΟ ΠΟΤΕ ΑΛΛΟΤΕ!

Να μπορούμε να αξιοποιούμε τη γεωπολιτική μας θέση, ως πυλώνα ασφάλειας και σταθερότητας, να απαιτούμε την άμεση εφαρμογή του διεθνούς δικαίου και των ευρωπαϊκών αρχών και άξιων στη χώρα μας, ως ισότιμο κράτος - μέλος της ΕΕ.

Να συμμετέχουμε σε όλα όσα τεκταίνονται για μας, με αξιώσεις και καθοριστικό ρόλο, όχι μόνο στο προσκήνιο και πίσω από τις κλειστές πόρτες.

Είναι η ώρα του αγώνα, λοιπόν, για τη νίκη! Για την πρωτιά!

Θέλω να είμαι ειλικρινής, το γνωρίζουμε έγιναν λάθη, υπήρξαν αστοχίες! Τα έχουμε πει πολλές φορές…Τα όσα μας χώρισαν ή μας πλήγωσαν όμως, φίλες και φίλοι… Και σκόπιμα αναφέρομαι σε παρελθοντικό χρόνο… Είναι αλήθεια πολύ μικρά μπροστά σε αυτά που μας ενώνουν και δεν μπορεί να μένουμε σε αυτά, ειδικά μπροστά στη μεγάλη μάχη που έχουμε να κερδίσουμε και μπροστά στις επιθέσεις που έχουμε να αντικρούσουμε.

Και αυτή είναι μια μάχη που, κακά τα ψέματα, μπορεί να κερδηθεί μόνο με ενότητα και ομοψυχία! Αυτή είναι η βασική προϋπόθεση.

Από εκεί και έπειτα έχουμε αδιαμφισβήτητα το πλεονέκτημα σ’ αυτή την αναμέτρηση. Και δικαιούστε να νιώθετε και περήφανοι και δικαιωμένοι!

Γιατί είμαστε η πιο μεγάλη Παράταξη, με τις περισσότερες επιλογές σε όλα τα επίπεδα. Η Παράταξη, η οποία έχει αποδείξει ότι μπορεί να παράξει έργο (το αποδείξαμε μέσα από τη δική μας διακυβέρνηση) και να εφαρμόσει πολιτικές με υπευθυνότητα και κύρος.

Βγαίνουμε Μπροστά λοιπόν! Με την πιο Δυνατή Ομάδα, με τους καλύτερους και τις καλύτερες, για να πετύχουμε το Διπλό Εκλογικό Στοίχημα!

Φίλες και φίλοι

Μετά από χρόνιες συζητήσεις επί συζητήσεων, βρισκόμαστε στο σημείο καμπής μιας πολύ μεγάλης και καίριας μεταρρύθμισης. Της δικής μας μεταρρύθμισης επί δικής μας διακυβέρνησης. Η Τοπική Αυτοδιοίκηση, για την οποία εμείς θέσαμε τις βάσεις, ήρθε η ώρα να φύγει πλέον απ’ τα χαρτιά και να μετουσιωθεί σε πράξη.

Και οι μεταρρυθμίσεις όσο εμβληματικές και εάν είναι, αποκτούν νόημα, παίρνουν σάρκα και οστά, μόνο όταν αναλαμβάνουν εκείνοι οι άνθρωποι με το μεγαλεπήβολο όραμα, το στρατηγικό πλάνο και την πίστη να τις υλοποιήσουν.

Άνθρωποι που γνωρίζουν πως να μεταφράζουν τις ιδέες σε έργα και τις εισηγήσεις σε έμπρακτες λύσεις.

Άνθρωποι με πείρα και ικανότητες, οι οποίοι μπορούν να μας οδηγήσουν σε μια νέα εποχή για την Τοπική Αυτοδιοίκηση, οικοδομημένη στα γερά θεμέλια της αποτελεσματικότητας, της διαφάνειας, της ανάπτυξης και της συνεργασίας.

Και οι υποψήφιοί μας έχουν την ικανότητα, να ηγηθούν των πόλεων τους, τη γνώση να φέρουν εις πέρας με επιτυχία την πρόκληση της μεταρρύθμισης, να αναλάβουν και να διαχειριστούν τις νέες, διευρυμένες αρμοδιότητες, να οδηγήσουν τη Λευκωσία στην πράσινη μετάβαση και τη ψηφιακή εποχή.

Έχουν το πολιτικό βάρος και την εμπειρία να συνομιλήσουν σε διεθνές επίπεδο, να συγκεράσουν απόψεις, να συνθέσουν και να παράγουν αποτελέσματα.

Οι υποψήφιοι μας έχουν την αξιοπιστία που χρειάζεται το νέο ξεκίνημα για να κερδίσει την εμπιστοσύνη των πολιτών: εγγυώνται με το ήθος, την εντιμότητα και το κύρος τους τη χρηστή διοίκηση.

Είναι αλήθεια ότι η Λευκωσία αποτελεί πολύ μεγάλο διακύβευμα σε αυτή τη νέα και σύγχρονη πορεία. Είναι ο μητροπολιτικός μας δήμος.

Είναι το επιχειρησιακό κέντρο, όπου καλείται να βάλει στις ράγες ολόκληρη τη μεταρρύθμιση, και να δημιουργήσει τις προϋποθέσεις για να λειτουργήσει η συμπλεγματοποίηση.

Είναι η πρωτεύουσα μας, η οποία το 2026 θα κρατάει τα ηνία της Κυπριακής Προεδρίας στην ΕΕ και θα πρέπει να είναι πανέτοιμη να υποδεχθεί τους Ευρωπαίους ηγέτες. Αυτό και μόνο συνιστά μεγάλες πολιτικές προεκτάσεις, βαρύνουσας σημασίας.

Είναι επίσης η τελευταία μοιρασμένη πρωτεύουσα της Ευρώπης. Συνεπώς απαιτείται σκληρός και πολυεπίπεδος αγώνας, ο οποίος ξεπερνάει τα στενά όρια της Κύπρου και απλώνεται στη διεθνή γεωπολιτική σκακιέρα.

Και ναι! Πρέπει να τον κερδίσουμε τον μητροπολιτικό δήμο!

Και μπορούμε να το κάνουμε γιατί έχουμε την πιο δυνατή ομάδα!

Με τον Κωνσταντίνο Γιωρκάτζη, υποψήφιο για τον νεοσύστατο θεσμό του Προέδρου του Επαρχιακού Οργανισμού Αυτοδιοίκησης, ο οποίος έχει ήδη αποδείξει την αξία του με το έργο που έχει επιτελέσει εδώ και 12 συνεχόμενα χρόνια στο τιμόνι της Τοπικής Αυτοδιοίκησης. Ιδανική επιλογή για να χειριστεί τα νέα δεδομένα που προκύπτουν από τη μεταρρύθμιση.

Με τον Νίκο Τορναρίτη, ως κορυφαία και πολυσυλλεκτική υποψηφιότητα! Γιατί σε αυτή την κρίσιμη πολιτική μάχη για τη δημαρχία της μητροπολιτικής Λευκωσίας, χρειαζόμαστε τον πιο έμπειρο μας πολιτικό. Μια αξιόπιστη προσωπικότητα με εντιμότητα και ήθος, η οποία ενώνει δυνάμεις, φέρνοντας μαζί μας το ΔΗΚΟ και τη ΔΗΠΑ. Έναν άνθρωπο που πασχίζει σε όλη του την πολιτική πορεία να υπηρετήσει τους πολίτες. Να κτίσει μέσα από τη σύνθεση και τη συναίνεση. Μια καθαρή υποψηφιότητα που δεν δίστασε να μπει στη μάχη όταν του ζητήθηκε. Μια καθαρή υποψηφιότητα απέναντι στις συγκεκαλυμμένες επιλογές της αριστεράς, που παρουσιάζονται και συστήνονται παραπλανητικά υπό τον μανδύα της δήθεν ανεξάρτητης επιλογής. Μια ηχηρή πολιτική απάντηση, ευρωπαϊκής εμβέλειας, απέναντι στο ΑΚΕΛ.

Με τον Χρήστο Τσίγκη υποψήφιο για τη δημαρχία Στροβόλου, επιλογή που θεμελίωσε τη συνεργασία μας με τη ΔΗΠΑ και στηρίζεται και από την ΕΔΕΚ. Προτάσσει την έγνοια και την αγάπη του για την τοπική κοινωνία, καλός γνώστης των θεμάτων της Τοπικής Αυτοδιοίκησης, αλλά και διαχρονικός φίλος και υποστηρικτής της συνεργασίας του Κέντρου με τον Δημοκρατικό Συναγερμό.

Με τον Χρίστο Πιτταρά ήδη επιτυχημένο δήμαρχο, ο οποίος επαναδιεκδικεί στο νεοσύστατο Δήμο Λατσιών – Γερίου. Πρωτεργάτης της ίδιας της μεταρρύθμισης, στο πρόσωπο του συγκεντρώνει μια υπερκομματική στήριξη, λόγω και της παραγωγικής θητείας του στο πηδάλιο του Δήμου.

Με τον Λουκά Ελευθερίου, στον Δήμο Λακατάμιας, υποψηφιότητα στην οποία αντανακλάται με τον πιο δυναμικό τρόπο η ίδια η ανανέωση! Νέος, αυτοδημιούργητος έχει διακριθεί με τη δράση του στην τοπική κοινωνία και μπορεί να φέρει τη νέα πνοή.

Με τον Αντρέα Ιωσήφ υποψήφιο στον Δήμο Νότιας Λευκωσίας – Ιδαλίου. Το καταξιωμένο μας στέλεχος, με εμπειρία στα κοινά και διαχρονικό ενδιαφέρον για το καλώς νοούμενο συμφέρον της τοπικής κοινωνίας, με καίριες παρεμβάσεις και υπό τη δημοσιογραφική του ιδιότητα.

Με όλους τους υποψήφιους μας, αντιδημάρχους και δημοτικούς συμβούλους, δίνουμε τη μάχη για την πρωτιά!

Έχουμε τους υποψηφίους μας, φίλες και φίλοι και είναι αυτοί οι οποίοι δεν στέκονται απέναντι στο κόμμα τους, αλλά τάσσονται στον ίδιο σκοπό βάζοντας το «εμείς» μπροστά.

Η ψήφος μας είναι κρίσιμη, συναγωνιστές και συναγωνίστριες. Και πρέπει να το αντιληφθούμε!

Δεν χωράνε πισωγυρίσματα!

Μόνο μπροστά! Όλοι και Όλες ΜΑΖΙ!

Υποψήφιοι ευρωβουλευτές, δήμαρχοι, περιφερειάρχες, αντιδήμαρχοι, δημοτικοί σύμβουλοι, σχολικοί έφοροι! Στη μάχη της διπλής κρίσιμης εκλογικής αναμέτρησης! Γινόμαστε μια γροθιά!

Δουλεύουμε συλλογικά! Με συνέργειες! Με αλληλοστήριξη! Σε όλα τα επίπεδα!

Και θα φέρουμε τα καλύτερα αποτελέσματα. Για τον τόπο, για τους δημότες, για την Παράταξη μας.

Είναι η ώρα των μεγάλων προκλήσεων.

Και εμείς δεν φοβόμαστε τις προκλήσεις!

Γεννηθήκαμε γι’ αυτές και ξέρουμε μόνο να τις αντιμετωπίζουμε!

Επενδύοντας σε όλα αυτά που μας ενώνουν!

Τιμώντας τις αρχές, τις αξίες, τα πιστεύω μας!

Η ενότητα φίλες και φίλοι δεν είναι μόνο ένας στρατηγικός στόχος ή μια λέξη διακηρυκτική… Είναι η βάση της δύναμης μας. Που πηγάζει από εσάς! Απ’ τον περήφανο κόσμο μας!

Και κάθε ψήφος στέλνει σαφές το μήνυμα!

Ότι ο Δημοκρατικός Συναγερμός είναι εδώ ενωμένος και δυνατός!

Πρωταγωνιστής και Νικητής!

Η φωνή μας ηχηρή!

Η προσπάθεια μας ακλόνητη!

Η ψήφος μας καθοριστική!

Μαζί λοιπόν για τη μεγάλη διπλή νίκη!

Μόνο μπροστά με Ικανότητα και Αποτελεσματικότητα! Με ευθύνη και αποφασιστικότητα. Μπροστά λοιπόν ΜΑΖΙ γι’ άλλη μια φορά!

Μόνο περήφανα Μπροστά!